  Туспуктэм: Григорий Фомин Наталия Сильвестрова 2023-тӥ арын Ижкарысь эм академиез специалитет программая дышетскись 518 студентъёс но 200-лэсь трос ординаторъёс йылпумъяло. Вань выпускникъёс пӧлысь 200-лэсь тросэз нимысьтыз кулэлыкъя дышетскизы. Ваньзы соос Удмуртиысь эмъяськонниосы ужаны интыяськозы, ивортӥз элькунысь тазалыкез утёнъя министерстволэн пресс-службаез. « Нимысьтыз кулэлыкъя дышетсконэз ми рос-прос азинтӥськомы – та дыре Ижкарысь эм академиын специалитет программая 75 процентэз интыос но ординатурая 98 процентэз интыос целевой луо. Сыӵе студентъёс дунтэк дышетско, дышетскыны пырыкузы соос Удмуртиысь тазалыкез утёнъя министерствоен яке кыӵе ке эмъюртэн огкыл гожто, дышетсконзэс йылпумъямзы бере одно ик 3-5 ар ужаны кулэ » Алексей Шкляев, Ижкарысь эм академилэн ректорез Академиысь выпускникъёс элькунысь эмъяськонниослэн валтӥсь эмъясьёсынызы пумиськылӥзы. Вань целевикъёс вуоно ужан интызэс бырйизы ини. Тросэз выпускникъёс ёрос больницаосы интыяськозы. Кылсярысь, Вотка ёрос эмъюртэ рентгенолог но уролог вуозы, Эгра ёросэ – травматолог-ортопед, Кизнер ёросэ – хирург, Можга ёросэ – терапевт, анестезиолог но рентгенолог. « Чапак тӥледлы, гажано выпускникъёс, Россиысь тазалыкез утён удысысь йылолъёсты азьланьтоно, выль технологиос пыӵатоно, юрттэтлэсь ӟечлыксэ будэтоно луоз. Тӥ ваньды асьме калыкмылэсь улонэ утӥсь Удмурт Элькунлэн бадӟым эм командаяз пырыны дасесь шуыса оскисько »Александр Попов, Удмуртиысь тазалыкез утёнъя министрлэн воштӥсез Тодэ вайытлм, 2023-тӥ арын Удмуртиысь эмъюртъёсы 80-лэсь трос выль тӥрлык ваёзы. Тегъёс: Ижыськунэмакадемия студентъёс эмъяськонниос Удмуртия тазалыкезутён Тазалыкезутёнъяминистерство  